CHG จับมือ “รพ.สมุทรปราการ” เปิดศูนย์หัวใจครบวงจร
CHG จับมือ “รพ.สมุทรปราการ” เปิดศูนย์หัวใจครบวงจร หวังช่วยลดอัตราการเสียชีวิตจากโรคหลอดเลือดหัวใจและยกระดับคุณภาพชีวิตของประชาชน
CHG จับมือ “รพ.สมุทรปราการ” เปิดศูนย์หัวใจครบวงจร หวังช่วยลดอัตราการเสียชีวิตจากโรคหลอดเลือดหัวใจและยกระดับคุณภาพชีวิตของประชาชน
4 ต.ค. 2564

นพ.กำพล พลัสสินทร์ กรรมการผู้จัดการกลุ่มโรงพยาบาลจุฬารัตน์ หรือ CHG เปิดเผยว่า กลุ่มโรงพยาบาลจุฬารัตน์ ได้จับมือกับ โรงพยาบาลสมุทรปราการ เปิด “ศูนย์หัวใจและหลอดเลือด” แบบครบวงจร ทั้งการสวนหัวใจ, ใส่บอลลูน, แก้ไขการเต้นของหัวใจที่เต้นผิดปกติ รวมทั้งการผ่าตัดหัวใจแบบเปิด ด้วยเครื่องมือและเทคโนโลยีที่ทันสมัย พร้อมทีมแพทย์ผู้เชี่ยวชาญเฉพาะทางโรคหัวใจ ให้บริการและดูแลผู้ป่วยตลอด 24 ชั่วโมง
ทั้งนี้การเปิด “ศูนย์หัวใจและหลอดเลือด”  ดังกล่าว ใช้งบประมาณลงทุนรวมอยู่ที่ 60 ล้านบาท โดยตั้งอยู่ที่ชั้น 8 อาคาร 9 ชั้น โรงพยาบาลสมุทรปราการ มีเนื้อที่รวมกว่า 1,000 ตร.ม. ประกอบไปด้วย ห้องปฏิบัติการสวนหัวใจ, หอผู้ป่วยเฉพาะทางโรคหัวใจ (WCU), หอผู้ป่วยวิกฤตหัวใจ (CCU)  พร้อมห้อง Negative pressure เพื่อรองรับสถานการณ์COVID-19 เพื่อให้ผู้ป่วยโรคหัวใจได้รับการรักษาอย่างทันท่วงที ครบวงจร แบบ One Stop Service  นอกจากนี้ยังมีห้องผ่าตัดที่เตรียมไว้สำหรับผู้ป่วยที่ต้องเข้ารับการผ่าตัดหัวใจอีกด้วย
โดย ล่าสุด เมื่อวันอังคารที่ 28 กันยายน 2564 ที่ผ่านมา “ศูนย์หัวใจและหลอดเลือด” ที่โรงพยาบาลสมุทรปราการ ได้เปิดตัวอย่างเป็นทางการแล้ว   โดยมี นพ.เกียรติภูมิ วงศ์รจิต ปลัดกระทรวงสาธารณสุข เป็นประธานในพิธีเปิด พร้อมด้วย นพ.ธเรศ กรัษนัยรวิวงศ์ อธิบดีกรมสนับสนุนบริการสุขภาพ และ นพ.พรณรงค์ ศรีม่วง นายแพทย์สาธารณสุข จังหวัดสมุทรปราการ ให้เกียรติมาร่วมพิธีเปิด ซึ่งการเปิด “ศูนย์หัวใจและหลอดเลือด” ในครั้งนี้มีวัตถุประสงค์ เพื่อให้ประชาชนได้เข้าถึงการรักษาโรคหัวใจได้รวดเร็วอย่างมีประสิทธิภาพ ทุกสิทธิการรักษาของผู้ป่วยในพื้นที่จังหวัดสมุทรปราการ และจังหวัดใกล้เคียง พร้อมช่วยลดอัตราการเสียชีวิตจากโรคหลอดเลือดหัวใจ และยกระดับคุณภาพชีวิตของประชาชนให้ดีขึ้น
สำหรับเป้าหมายการรักษาผู้ป่วย คาดว่าจะอยู่ที่ 150-180 รายต่อเดือน หรือประมาณ 2,000 รายต่อปี คิดเป็นรายได้รวมต่อปีอยู่ที่ประมาณกว่า 200 ล้านบาท
“ศูนย์หัวใจและหลอดเลือด โรงพยาบาลสมุทรปราการ นับเป็นศูนย์รักษาโรคหัวใจที่เป็นความร่วมมือระหว่างภาครัฐและเอกชน เป็นแห่งที่ 2  จากก่อนหน้านี้ได้เปิดศูนย์โรคหัวใจไปแล้วที่ โรงพยาบาล  สิรินธร และหลังจากนี้จะมีการเปิดศูนย์หัวใจและหลอดเลือดแห่งที่ 3 ที่โรงพยาบาลประจำจังหวัดระยอง โดยคาดว่าจะแล้วเสร็จพร้อมเปิดอย่างเป็นทางการได้ภายในปี 2564” นพ.กำพล กล่าว